ஐனான் அறிவியல் மற்றும் தொழில்நுட்ப அருங்காட்சியகம்

ஐனான் அறிவியல் மற்றும் தொழில்நுட்ப அருங்காட்சியகம் (Hainan Science and Technology Museum) என்பது சீனாவின் ஐனான் மாகாணத்தில் உள்ள ஐக்கோ மேற்கு கடற்கரைப் பகுதியில் அமைந்துள்ளது. இந்த அருங்காட்சியகம் 2025 ஆம் ஆண்டில் நிறைவடைந்தது. இது உயுவான் நதி விளையாட்டரங்கத்திற்கு தென்கிழக்கே சுமார் 600 மீட்டர் தொலைவில் அமைந்துள்ளது. ஐனான் அறிவியல் மற்றும் தொழில்நுட்ப அருங்காட்சியகக் கட்டடம் வெள்ளி நிறத்தில் உள்ளது. ஒரு பெரிய திறந்த மையத்துடன் ஒரு சுழல் வடிவமைப்பைக் கொண்டுள்ளது. வெளிப்புறம் இழை-வலுப்படுத்தப்பட்ட பலபடியால் செய்யப்பட்ட 843 பலகைகளால் மூடப்பட்டுள்ளது. கட்டடத்தின் கட்டமைப்புக்கு ஆதரவாக மூன்று மைய கற்காரை குழாய்கள் அமைக்கப்பட்டுள்ளன. இந்த கட்டடம் மா யான்சாங் மற்றும் அவரது நிறுவனத்தில் உள்ள பிற கட்டிடக் கலைஞர்களால் வடிவமைக்கப்பட்டது. உட்புறத்தில் ஒரு கோளரங்கம், ஒரு பெரிய திரை திரைப்பட அரங்கம் மற்றும் பிற கண்காட்சிகள் இடம்பெற்றுள்ளன. கட்டிடத்தின் மொத்த பரப்பளவு 45,528 சதுர மீட்டர் ஆகும். கட்டட வளாகத்தில் கூரையால் மூடப்பட்ட திறந்த வெளி மைதானம் மற்றும் பிரதிபலிப்பு குளம் ஆகியவையும் உள்ளன. அருங்காட்சியகம், அறிவியல், தொழில்நுட்பம், விண்வெளி அறிவியல் மற்றும் புதுமைகளை பொதுமக்கள், குறிப்பாக மாணவர்கள், எளிதில் புரிந்துகொள்ளும் வகையில் காட்சிப்படுத்துகிறது. அருங்காட்சியகத்தின் நுழைவு இலவசம். ஆனால் முன்பதிவு அவசியம். திறக்கப்பட்ட முதல் நான்கு மாதங்களுக்குள், இம்மையம் சுமார் 3,50,000 பார்வையாளர்களைப் பெற்றது. அதிக வருகை இருக்கும் நேரங்களில் ஒரு நாளைக்கு 5,800-எண்ணிக்கைக்கும் மேற்பட்டோர் இங்கு வருகை தந்தனர். நோக்கம் இந்த அருங்காட்சியகத்தின் முக்கிய நோக்கம் அறிவியல் கல்வியை ஊக்குவிப்பதும், பொதுமக்களிடையே அறிவியல் ஆர்வத்தை வளர்ப்பதும் ஆகும். இது ஐனான் மாகாணத்தின் முக்கிய அறிவியல் மற்றும் கல்வி மையங்களில் ஒன்றாகக் கருதப்படுகிறது. முக்கிய அம்சங்கள் கோளரங்கம் பெரிய திரை திரைப்பட அரங்கம் அறிவியல் மற்றும் தொழில்நுட்பக் கண்காட்சிகள் ஊடாடும் கல்வி காட்சிகள் மாணவர்களுக்கான அறிவியல் கற்றல் நிகழ்ச்சிகள் மேற்கோள்கள் வெளி இணைப்புகள் பொதுவகத்தில் ஐனான் அறிவியல் மற்றும் தொழில்நுட்ப அருங்காட்சியகம் தொடர்பாக ஊடகக் கோப்புகள் உள்ளன.